**Peter Christian Nylander** (s. 20. tammikuuta 1976 Tukholma, Ruotsi) on ruotsalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa. Nylander pelasi suurimman osan urastaan kotimaassaan Elitserienissä, jossa hän teki yhteensä 356 runkosarjaottelussa tehot 42+43=85 ja keräsi 146 jäähyminuuttia sekä 27 playoff-ottelussa tehot 2+3=5 ja keräsi 33 jäähyminuuttia. Nylander voitti Ruotsin-mestaruuden Brynäs IF:ssä vuonna 1999. Hän pelasi urallaan myös Suomessa, Pohjois-Amerikassa, Venäjällä, Norjassa, Tšekissä ja Iso-Britanniassa. Elite Prospects -sivuston mukaan Nylander oli hyvällä työmoraalilla varustettu roolipelaaja,
joka pelasi aina energisesti illasta toiseen. Hän oli myös hyvä laukoja, vaikka Nylanderia ei juurikaan tunnettu luontaisena maalintekijänä. Nykyään hän toimii AIK IF:n J20-junioreiden päävalmentajana SuperElitissä.

Ura
---

### Seuraura

Nylander on Huddinge IK:n kasvatti. Hän debytoi seuran miesten joukkueessa Ruotsin I-divisioonassa vain 16-vuotiaana kaudella 1992–1993, jolloin Nylander teki 18 runkosarja- ja neljässä playoff-ottelussa neljä syöttöpistettä. Hän pelasi Huddingen I-divisioonajoukkueessa neljä kautta, kunnes Nylander siirtyi kaudeksi 1996–1997 Suomeen ja SM-liigajoukkue JyP HT:hen. Kaksi vuotta aiemmin NHL:n työsulun aikana hänen isoveljensä Michael esiintyi samassa joukkueessa SM-liigan kaikkien aikojen ensimmäisenä ruotsalaispelaajana. Seuraavalla kaudella 1995–1996 liigassa esiintyivät Robert Nordmark ja Thomas Sjögren, mutta Peter Nylanderin kanssa SM-liigassa esiintyi samaan aikaan jo 24 muuta ruotsalaispelaajaa. Hänen ensimmäinen miesten pääsarjakautensa toi 47 runkosarja- ja neljässä playoff-ottelussa tehot 5+11=16. Nylander vahvisti myös JyP HT:n A-nuoria, jossa hän voitti kauden päätteeksi Suomenmestaruuden.

Kaudeksi 1997–1998 Nylander palasi kotimaahansa ja siirtyi Elitserien-joukkue Brynäs IF:ään. Hänen ensimmäinen kautensa siellä toi 46 runkosarjaottelussa tehot 4+5=9 ja kolmessa playoff-ottelussa yhden maalin. Kauden 1998–1999 päätteeksi Nylander voitti Ruotsin-mestaruuden. Kaudeksi 1999–2000 hän siirtyi Västerås IK:hon. Joukkue ajautui Kvalserieniin, putosi HockeyAllsvenskaniin ja ajautui lopulta konkurssiin. Kauden 2000–2001 Nylander aloitti Pohjois-Amerikassa ECHL-joukkue Augusta Lynxissä, josta hän siirtyi kuitenkin kesken kauden Venäjän Superliigan SKA Pietariin. Kaudella 2001–2002 Nylanderin tehot 5+6=11 riittivät joukkueen sisäisen pistepörssin neljänteen sijaan.

Nylander palasi kaudeksi 2002–2003 Brynäsiin. Hän ajautui joukkueen kanssa Kvalserieniin, mutta Brynäs onnistui kuitenkin säilyttämään sarjapaikkansa. Kauden 2004–2005 Nylander pelasi Elitserienin nousijajoukkue Mora IK:n riveissä. Kauden 2005–2006 kynnyksellä hän palasi SM-liigaan ja siirtyi vuoden mittaisella sopimuksella Saimaan Palloon. Nylander hankittiin ensisijaisesti paikkaamaan Morten Askin pitkäaikaista loukkaantumista. Kaudeksi 2006–2007 hän palasi taas kotimaahansa ja siirtyi Timrå IK:n paitaan. Nylander oli kymmenellä osumallaan joukkueen toiseksi paras maalintekijä Fredrik Wargin ja Anton Strålmanin kanssa.

Kaudeksi 2007–2008 Nylander siirtyi Venäjän Superliigan Amur Habarovskiin. Hän oli joukkueen kolmanneksi paras maalintekijä ja neljänneksi paras pistemies tehoilla 10+7=17. Kaudella 2008–2009 Superliigan korvasi KHL, jossa Nylander jatkoi pelejään Amurin kanssa. Hän jakoi tehoilla 11+7=18 joukkueen sisäisen maalipörssin voiton Oleg Belkinin kanssa ja sisäisen pistepörssin toisen sijan Jegor Baškatovin kanssa. Kesken kauden 2009–2010, joulukuussa 2009 Nylander palasi kotimaahansa ja Timrå IK:n riveihin.

Marraskuussa 2010 Nylander siirtyi viiden ottelun mittaisella sopimuksella Allsvenskan-joukkue Almtuna IS:ään oltuaan ilman sopimusta alkukauden 2010–2011. Tammikuussa 2011 hän siirtyi alustavasti kahden ottelun mittaisella sopimuksella sarjatasoa alemmas I-divisioonajoukkue Asplöven HC:hen. Tämän jälkeen Nylander siirtyi loppukaudeksi Norjan GET-ligaenin Lørenskog IK:hon. Joulukuussa 2011 hän siirtyi try-outille Tšekin Extraligan HC Litvínoviin oltuaan taas ilman sopimusta alkukauden 2011–2012. Nylander pelasi siellä kaksi ottelua, kunnes hän siirtyi tammikuussa 2012 loppukaudeksi Iso-Britannian EIHL-liigan Coventry Blazeen.

Lokakuussa 2012 Nylander siirtyi Allsvenskan-joukkue HC Vita Hästeniin oltuaan ilman sopimusta alkukauden 2012–2013. Kauden 2013–2014 päätteeksi hän lopetti pelaajauransa.

### Maajoukkueura

Nylander pelasi alle 20-vuotiaiden MM-kilpailuissa vuosina 1995 ja 1996, joista jälkimmäinen turnaus päättyi hopeaan ja ensimmäinen turnaus pronssiin. Vuoden 1996 turnauksessa hän oli Ruotsin paras maalintekijä neljällä osumallaan. Nylander pelasi myös alle 18-vuotiaiden MM-kilpailuissa vuosina 1993 ja 1994, joista molemmat turnaukset päättyivät Euroopan-mestaruuteen.

Pelaajauran jälkeen
-------------------

Kaudella 2016–2017 Nylander aloitti AIK IF:n J20-junioreiden päävalmentajana SuperElitissä. Joukkueen kausi päättyi pronssiin.

Muuta
-----

Nylanderin isoveli Michael on entinen jääkiekkohyökkääjä ja kaksinkertainen maailmanmestari, joka pelasi omalla urallaan pudotuspelit mukaan lukien yhteensä 967 NHL-ottelua. Michaelin pojista William Nylander pelaa NHL-joukkue Toronto Maple Leafsin ja Alexander Nylander Buffalo Sabresin organisaatiossa hyökkääjänä. Michaelin ja Peterin pikkuveli Thommy Nylander pelasi omalla urallaan Ruotsin alemmissa sarjoissa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1992–1993 | Huddinge IK | Ruotsi I | 18 | 0 | 4 | 4 | 0 | 4 | 0 | 0 | 0 | 2 |  |  |  |  |  |  | U18-EM | 5 | 1 | 2 | 3 | 6 |
| 1993–1994 | Huddinge IK | Ruotsi I | 30 | 6 | 6 | 12 | 2 | – | – | – | – | – |  |  |  |  |  |  | U18-EM | 5 | 1 | 2 | 3 | 0 |
| 1994–1995 | Huddinge IK | Ruotsi I | 34 | 6 | 6 | 12 | 12 | 2 | 0 | 0 | 0 | 2 |  |  |  |  |  |  | JMM | 7 | 0 | 0 | 0 | 0 |
| 1995–1996 | Huddinge IK | Ruotsi I | 31 | 7 | 6 | 13 | 16 | 4 | 2 | 1 | 3 | 0 |  |  |  |  |  |  | JMM | 7 | 4 | 3 | 7 | 2 |
| 1996–1997 | JyP HT | SM-liiga | 47 | 5 | 11 | 16 | 10 | 4 | 0 | 0 | 0 | 6 |
| 1997–1998 | Brynäs IF | Elitserien | 46 | 4 | 5 | 9 | 12 | 3 | 1 | 0 | 1 | 0 |
| 1998–1999 | Brynäs IF | Elitserien | 48 | 4 | 7 | 11 | 8 | 13 | 0 | 1 | 1 | 29 | Le Mat-pokalen |
| 1999–2000 | Västerås IK | Elitserien | 50 | 4 | 6 | 10 | 32 | – | – | – | – | – |
| 2000–2001 | Augusta Lynx | ECHL | 26 | 3 | 3 | 6 | 4 | – | – | – | – | – |
|  | SKA Pietari | RSL | 8 | 3 | 0 | 3 | 6 | – | – | – | – | – |
| 2001–2002 | SKA Pietari | RSL | 46 | 5 | 6 | 11 | 18 | – | – | – | – | – |
| 2002–2003 | Brynäs IF | Elitserien | 50 | 8 | 6 | 14 | 26 | – | – | – | – | – |
| 2003–2004 | Brynäs IF | Elitserien | 49 | 9 | 8 | 17 | 18 | – | – | – | – | – |
| 2004–2005 | Mora IK | Elitserien | 49 | 2 | 9 | 11 | 12 | – | – | – | – | – |
| 2005–2006 | SaiPa | SM-liiga | 56 | 6 | 9 | 15 | 50 | 8 | 2 | 3 | 5 | 2 |
| 2006–2007 | Timrå IK | Elitserien | 42 | 10 | 1 | 11 | 32 | 7 | 0 | 2 | 2 | 4 |
| 2007–2008 | Amur Habarovsk | RSL | 35 | 10 | 7 | 17 | 30 | 4 | 0 | 1 | 1 | 2 |
| 2008–2009 | Amur Habarovsk | KHL | 49 | 11 | 7 | 18 | 24 | – | – | – | – | – |
| 2009–2010 | Amur Habarovsk | KHL | 10 | 2 | 1 | 3 | 12 | – | – | – | – | – |
|  | Timrå IK | Elitserien | 22 | 1 | 1 | 2 | 6 | 4 | 1 | 0 | 1 | 0 |
| 2010–2011 | Almtuna IS | Allsvenskan | 5 | 0 | 0 | 0 | 4 | – | – | – | – | – |
|  | Asplöven HC | Ruotsi I | 2 | 2 | 1 | 3 | 0 | – | – | – | – | – |
|  | Lørenskog IK | Norja | 9 | 2 | 4 | 6 | 6 | 11 | 2 | 5 | 7 | 14 |
| 2011–2012 | HC Litvínov | ČEL | 2 | 0 | 0 | 0 | 0 | – | – | – | – | – |
|  | Coventry Blaze | EIHL | 11 | 3 | 1 | 4 | 10 | 2 | 1 | 0 | 1 | 2 |
| 2012–2013 | HC Vita Hästen | Ruotsi I | 27 | 8 | 13 | 21 | 30 | – | – | – | – | – |
| 2013–2014 | HC Vita Hästen | Ruotsi I | 35 | 2 | 3 | 5 | 20 | – | – | – | – | – |
| 2 kautta | yhteensä | KHL | 59 | 13 | 8 | 21 | 36 | – | – | – | – | – |
| 8 kautta | yhteensä | Elitserien | 356 | 42 | 43 | 85 | 146 | 27 | 2 | 3 | 5 | 33 |
| 3 kautta | yhteensä | RSL | 89 | 18 | 13 | 31 | 54 | 4 | 0 | 1 | 1 | 2 |
| 2 kautta | yhteensä | SM-liiga | 103 | 11 | 20 | 31 | 54 | 12 | 2 | 3 | 5 | 8 |
| 1 kausi | yhteensä | EIHL | 11 | 3 | 1 | 4 | 10 | 2 | 1 | 0 | 1 | 2 |
| 1 kausi | yhteensä | Norja | 9 | 2 | 4 | 6 | 6 | 11 | 2 | 5 | 7 | 14 |
| 1 kausi | yhteensä | ČEL | 2 | 0 | 0 | 0 | 0 | – | – | – | – | – |

Lähteet
-------

* Peter Nylander The Internet Hockey Databasessa (englanniksi)
* Peter Nylander *Elite Prospects*. Everysport Media Group AB.  (englanniksi)

### Viitteet

1. ↑  Parantainen, Ari: SaiPan pelaaja-arvostelut 05–06 *Jatkoaika.com*.  10.5.2006. Jatkoaika r.y. Viitattu 26.9.2017.
2. ↑  Peter Nylander The Internet Hockey Databasessa (englanniksi)
3. 1 2 3 4 5 6 7 8 9  Peter Nylander *Elite Prospects*. Everysport Media Group AB.  (englanniksi)
4. ↑  SaiPa sopimukseen Nylanderin kanssa *Jatkoaika.com*.  14.9.2005. Jatkoaika r.y. Viitattu 26.9.2017.
5. ↑  Nylander saapumassa SaiPaan, Ask leikkauspöydälle *Jatkoaika.com*.  7.9.2005. Jatkoaika r.y. Viitattu 26.9.2017.
6. ↑  Bodin, Uffe: Nylander klar för Timrå *Hockeysverige.se*.  17.12.2009. NewsMe. Viitattu 26.9.2017. (ruotsiksi)
7. ↑  Bodin, Uffe: Korttidskontrakt till Nylander *Hockeysverige.se*.  30.11.2010. NewsMe. Viitattu 26.9.2017. (ruotsiksi)
8. ↑  Kenttä, Hans: Bomben – Nyllet ansluter *SvenskaFans.com*.  16.1.2011. Everysport Media Group. Viitattu 26.9.2017. (ruotsiksi)
9. ↑  Persson, Henrik: Nylander till England *Hockeysverige.se*.  23.1.2011. NewsMe. Viitattu 26.9.2017. (ruotsiksi)